b'\n_START_ARTICLE_\nKan man klippe i vand?\n_START_SECTION_\nHandling\n_START_PARAGRAPH_\nI filmen viser vi en almindelig b\xc3\xb8rnehaves hverdag, som den former sig for de fleste b\xc3\xb8rn i Danmark. Efter en uge gjorde vi et fors\xc3\xb8g, hvor vi oph\xc3\xa6vede tiden og fjernede leget\xc3\xb8jet i to uger - for at se, hvad der ville ske, n\xc3\xa5r den daglige tilrettel\xc3\xa6gning var v\xc3\xa6k. S\xc3\xa5dan introducerer filmfolkene det stykke b\xc3\xb8rneforskning, som filmen er. Den strukturerede hverdag, der tager tiden i agt, stilles over for en \xc3\xa6ndret hverdag. Filmens to halvdele rejser sp\xc3\xb8rgsm\xc3\xa5l om forholdet imellem b\xc3\xb8rn og p\xc3\xa6dagoger, om p\xc3\xa6dagogroller, om det pr\xc3\xa6fabrikerede leget\xc3\xb8j contra den frie leg, om dagsrytme, om gruppen og den enkelte, om plads og udfoldelsesmuligheder m.m. De efterf\xc3\xb8lgende film:\xc2\xa0\xc2\xbbFar, mor og b\xc3\xb8rn. Noget om rollelege\xc2\xab,\xc2\xa0\xc2\xbbSamspil. 10 situationer med b\xc3\xb8rn og voksne\xc2\xab,\xc2\xa0\xc2\xbbThomas og hans tempo. Et udviklingsforl\xc3\xb8b\xc2\xab\xc2\xa0og\xc2\xa0\xc2\xbbTumlerier. Et studie i bev\xc3\xa6gelse\xc2\xab\xc2\xa0udkommer i l\xc3\xb8bet af efter\xc3\xa5ret 1996 p\xc3\xa5 video under f\xc3\xa6llestitlen\xc2\xa0\xc2\xbbB\xc3\xb8rnehaveb\xc3\xb8rn\xc2\xab.'